CELEX: 62009TN0447
Language: sl
Date: 2009-11-06 00:00:00
Title: Zadeva T-447/09: Tožba, vložena 6. novembra 2009 – Centre national de la recherche scientifique proti Komisiji

30.1.2010   
            
            
               SL
            
            
               Uradni list Evropske unije
            
            
               C 24/55
            
         Tožba, vložena 6. novembra 2009 – Centre national de la recherche scientifique proti Komisiji
   (Zadeva T-447/09)
   2010/C 24/98
   Jezik postopka: francoščina
   
      Stranki
   
   
      Tožeča stranka: Centre national de la recherche scientifique (Pariz, Francija) (zastopnik: N. Lenoir, odvetnik)
   
      Tožena stranka: Komisija Evropskih skupnosti
   
      Predloga tožeče stranke
   
   
               —
            
            
               Razglasi naj se ničnost odločbe z dne 28. avgusta 2009, ki se nanaša na pobot terjatve iz pogodbe FP7 239108 ICT – VAMDC/=PF= z domnevno terjatvijo Skupnosti do CNRS, uveljavljano na podlagi pogodbe NEMAGENETAG;
            
         
               —
            
            
               Komisiji naj se naloži plačilo vseh stroškov postopka.
            
         
      Tožbeni razlogi in bistvene trditve
   
   S to tožbo Centre national de la recherche scientifique (CNRS) predlaga razglasitev ničnosti pobota, ki ga vsebuje odločba BUDG/C3 D(2009) 10.5 – 1232 z dne 28. avgusta 2009, s katerim je Komisija izterjala zneske, ki jih je plačala tožeči stranki v okviru pogodbe NEMAGENETAG v zvezi s projektom 6. okvirnega programa za raziskave in tehnološki razvoj.
   Tožeča stranka v utemeljitev tožbe navaja tri tožbene razloge:
   
               —
            
            
               kršitev pravic obrambe, ker je bila odločba sprejeta, ne da bi Komisija preučila podrobno obrazložen odgovor CNRS na končno revizijsko poročilo;
            
         
               —
            
            
               nepravilno uporabo prava in očitne napake pri presoji dejanskega stanja, kar je vplivalo na odločitev in zaradi česar je Komisija, po eni strani, zavrnila stroške, tako da je spremenila merila za upravičenost izdatkov, in, po drugi strani, nepravilno zavrnila dokazila o stroških, nastalih v zvezi s projektom;
            
         
               —
            
            
               kršitev člena 73(1) finančne uredbe, ker, prvič, sporne terjatve ni mogoče opredeliti za „resnično in zapadlo terjatev v fiksnem znesku“, saj so zoper njo navedeni resni izpodbojni razlogi, in drugič, terjatve, ki so bile med seboj pobotane, ni mogoče šteti za vzajemne, saj je bila ena kolektivna, druga osebna, poleg tega pa znesek predplačila, dolgovanega na podlagi pogodbe VAMDC, ni bil zapadel v trenutku pobota.